**Jaanikese oru motoajalugu aastatel 1960 – 2007**

*15.04.2008*

See oli eelmise sajandi kuuekümnendate aastate algul, kui maaspordiühing „Jõud“

arendas maarajoonides mootorisporti. Krossisõidu populariseerimiseks otsustati 1960.

aastal üks „Jõu“ meistrivõistluste etapp korraldada 14. ja 15. mail Valgas. „Jõu“

kesknõukogu töötajad ja mototreener Ivar Tarro tulid Valka võistluspaika valima.

Kohalikud motoaktivistid pakkusid välja väga mitmesuguseid paiku. Jaanikese oru

pakkus välja Valga tookordne kauaaegne spordijuht Johannes Otender. Pärast tuliseid

vaidlusi langetati otsus Jaanikese kasuks. Üle kuue tuhande pealtvaataja oli tulnud

esimest motokrossi Jaanikese orus jälgima. Juba esimene ametlik võistlus tegi

võistluspaiga kuulsaks.

Kuuekümnendatel aastatel peeti palju erinevaid krossivõistlusi, mõnel aastal isegi kuni

neli võistlust. Erinevatel motokrossidel osales lisaks Eesti krossisõitjatele sageli ka

külalisvõistlejaid Lätist. Pealtvaatajate poolt olid alati oodatud selle kümnendi vabariigi

kuulsamate krossisõitjate Valdek Grossi ja Sulev Saare osalemine. 1961. aastal Jaanikese

orus peetud VSÜ „Kalevi“ karikavõistlustel oli klassis 500 cm3 ülekaalukas võitja Endel

Kiisa.

Spordiühingul „Jõud“ Valgas motoklubi ei olnud. Küll aga tegutses kuuekümnendate

aastate algusest ALMAVÜ Valga auto-motoklubi ja oli kaasosaline motoelu

korraldamisel. Klubi ülem oli siis A. Kaiv. Lahutamatu „Jõu“ motokrossidest Valgas oli

Jüri Miller Eesti Raadiost. Mootorispordi tulihingelise entusiasti ja propageerijana oli

tema kõigi Jaanikese motokrosside kommentaator kohapeal ja kajastaja meedias

kuuekümnendatel aastatel.

1968. aastal asus Valga motoelu kohapeale korraldama Harles Ravalepik ALMAVÜ

kohaliku rajoonikomitee ja hiljem ka tehnika- ja spordiklubi ülemana. Olles ise

harrastanud krossisõitu ja olnud kuuekümnendate aastate alguses VS „Jõud“ Võru

Motoklubi esimees, siis kogemustest ja entusiasmist puudust ei olnud.

Harles Ravalepiku initsiatiivil ja eestvõtmisel sai Jaanikese võistluspaik täiesti uue

väljanägemise. Rekonstrueeriti võistlusrada ja stardiväljak, rajati vajalik infrastruktuur,

alustati spordihoone ehitamisega. Jaanikese kompleksi oli tulevikus plaanis rajada ka

korralik söerada, mille tarvis oli isegi maa-ala välja valitud.

Juba 1968. aastal suudeti võistluspaik viia sellisesse seisukorda, et Jaanikese 3,1 km

pikkusel rajal sai läbi viia Nõukogude Liidu meistrivõistlused motokrossis külgvankritele

masinaklassides 350cm3 ja 750cm3. Ligi 20 000 pealtvaatajat kogunes Jaanikese oru

nõlvadele seda võistlust jälgima. Nuia motoklubi sõitjad E.Untera ja V.Viira saavutasid

350 cm3 masinate klassis mitmekordse Nõukogude Liidu meisterpaari A. Rautenfeldi –

A. Portjagini järel teise koha ja hõbemedalid. Türi sportlased R. Saadlo ja V. Kitsing

saavutasid 750cm3 masinate klassis kolmanda koha ja pronksmedalid.

Järgmisel, s.o. 1969. aastal peeti Jaanikesel taas külgvankrite Nõukogude Liidu

meistrivõistluste etapp. Huvi selle võistluse vastu nii osavõtjate kui pealtvaatajate poolelt

oli väga suur. Kaasa tegid Nõukogude Liidu tugevaim külgvankripaar 350cm3 masinatel -

teeneline meistersportlane Anatoli Rautenfeld ja meistersportlane Aleksander Portjagin

Moskva ASK-st, samuti Irbiti „Trudi“ kuulsad esindajad meistersportlased Anatoli

Sibirtsev ja Jevgeni Koroljov, kes eelmisel aastal võitsid Jaanikesel klassis 750 cm3.

Sellel võistlusel püstitati ka pealtvaatajate rekord, milleks on nimetatud 29 000, kuid

ametlik statistika selle kohta puudub.

Seitsmekümnendate aastate alguses oli Eestis motokrossivaimustus suur ja Jaanikese org

endiselt väga populaarne võitluste paik. Jätkusid vahelduvalt vabariigi ja Nõukogude

Liidu meistrivõistluste etapid erinevates masinaklassides.

1971. aastal toimusid esmakordselt Nõukogude Liidu meistrivõistlused klassides 250cm3

ja 500cm3. Klassis 250cm3 saavutas viljandlane T. Päeva kuuenda koha. Temast eespool

olid põhiliselt vaid MM-võistluste kogemustega mehed. Klassis 500 cm3 saavutas

harjulane R. Krestinov kuuenda koha ja kundalane J. Kullasepp oli seitsmes.

Veel aastatel 1973 ja 1974 toimusid Nõukogude Liidu meistrivõistluste etapid

masinaklassides 250cm3 ja 500 cm3. Nendel osalesid senised ja hilisemad

maailmameistrid klassis 250 cm3 Viktor Arbekov Moskvast, Gennadi Moisejev

Leningradist ja mitmekordne MM-ide medalivõitja Vladimir Kavinov Ukrainast. Sõidud

nendes klassides meelitasid kohale jälle väga suure hulga pealtvaatajaid nii Eestist kui

Lätist.

Nende suurte võistlust varjus toimusid ka kohaliku tähtsusega võistlused. Lisaks

motokrossidele peeti 1972. aastal Eesti meistrivõistlused mitmepäevasõidus stardi, finiši

ja krossiga Jaanikese orus. Aastal 1975 peeti Nõukogude Liidu meistrivõistlused

külgvankritele masinaklassis 750 cm3 ning aastal 1977 klassides 650 cm3 ja 1000 cm3.

1978. aastal asus Valga ALMAVÜ ja Jaanikese motoelu juht Harles Ravalepik tööle

„Automi“ Valga Rajoonikomitee esimehe ametikohale ja tema asemel sai ALMAVÜ

rajoonikomitee, tehnika- ja spordiklubi esimeheks Vilja Raidmäe.

1979. aastal toimus taas Nõukogude Liidu meistrivõistluste etapp külgvankritele

klassides 650 cm3 ja 1000 cm3. Eestlastest osalesid 650 cm3 klassis eelmise aasta

Nõukogude Liidu meistrid, kuulus Saku „Jõu“ ekipaaž Juhan Uustalu ja Mati Oras, kes

lõpetasid Valga etapiga liidu meistrivõistlused kokkuvõttes kolmanda kohaga ja said

pronksmedalid.

Kaheksakümnendate aastate esimesel poolel motoelu Valgas ja Jaanikesel soikus, viidi

läbi ainult mõned üksikud võistlused. Kaheksakümnendate aastate lõpus läks Jaanikese

kompleks ALMAVÜ haldamiselt üle Valga Autobaasile. Soiku jäänud kompleksile andis

uue hoo Valga Autobaas ja selle võidusõiduentusiastist direktor Tiit Vähi. Tehti põhjalik

maaparandus, ehitati rada täiesti ringi, rekonstrueeriti kogu infrastruktuur.

Üheksakümnendate algaastatel korraldas Valga Autobaas Jaanikesel hulganisti nii moto kui

autokrosse.

1994. aastaks olid Jaanikese kompleksi omandisuhted muutunud keeruliseks ja keskuse

edasise saatuse selgeks vaidlemiseks kulus ligemalt kaks aastat. Alates 1996. aastast said

Jaanikese kompleksi haldajateks Rein ja Ainar Haavistu.1996. aastal loodud Jaanikese

Motoklubi alustas uuesti moto- ja autokrosside korraldamisega. Uudse alana hakati

tegelema ka staadionikrosside korraldamisega.

Paralleelselt keskuse korrastamisega ja ümberehitamisega vastavaks rahvusvahelistele

nõuetele saadi juba 1997. aastal rajale FIM-i litsents. 1998. aastal toimus Jaanikesel

Euroopa meistrivõistluste B-tsooni motokrossi etapp 125 cm3 masinaklassis ja 1999.

aastal külgvankrite MM-võistluste etapp. Samal aastal toimusid ka Balti riikide

meistrivõistlused autokrossis, mis on jäänud läbi aegade kõige suuremaks

autospordiürituseks Jaanikesel nii osavõtjate kui pealtvaatajate arvu poolest.

Aastal 2000 toimus Jaanikesel Euroopa meistrivõistluste B-tsooni etapp klassis 125 cm3

ja MM-võistluste etapp külgvankritele. 2001. aastal toimunud Jaanikese MM-etapil

külgvankritele tulid mõlemas sõidus kolmandale kohale A.Kaurit ja A.Laksberg.

MM-võistluste etapid külgvankritele peeti veel aastatel 2002, 2003 ja 2004. Need sõidud

tõid Jaanikese raja äärde alati rohkearvulise publiku Lätist, kes elasid kaasa enda kuulsale

korvipaarile K.Sergisele ja A.Rasmanisele.

Neil aastatel toimusid lisaks MM-etappidele ka vabariiklikud võistlused nii moto- kui

autokrossis. 2004. aasta lõpuks vaibus tegevus seoses omanike ja haldajate vahetumisega

taas. 2005 aasta oli üleminekuaeg ja juba 2006 aastast on Jaanikese keskus jälle olnud

Eesti meistrivõistluste läbiviimise kohaks. Aastal 2007 toimus Jaanikesel Tridens Eesti

meistrivõistluste teine etapp motokrossis. Kohal olid Eesti parimad sõitjad eesotsas Tanel

Leokiga. See ladus ja ilus võistlus oli jälle tõestuseks Jaanikese motokeskuse

jätkusuutlikusele.

Selline kirev ja sündmusterohke on läbi aegade olnud Jaanikese oru motospordi ajalugu

kuni tänase päevani.

Arved Priuhka

ülevaate koostaja